Den 37-årige mand som fredag 3. juni blev stukket med kniv i Hobro, blev tirsdag erklæret død. Nordjyllands Politi betragter derfor sagen som en drabssag, oplyser politiet i en pressemeddelelse. Offerets pårørende er underrettet og Nordjyllands Politi arbejder intenst med forskellige undersøgelser i sagen. Den mistænkte til drabet - en 40-årig mand - er blevet anholdt i Italien, men politiet søger vidner til en scooters færden i området omkring gerningsstedet. Det oplyser den ansvarlige for politiets efterforskning, politikommissær Carsten Straszek. - Vi er i fuld gang med at stykke hændelsesforløbet sammen i denne tragiske sag, og derfor vil vi gerne efterlyse vidner, som har set en bestemt scooter ved gerningsstedet – eller i området omkring, siger Carsten Straszek. Søger efter vidner Nordjyllands Politi søger efter vidner, der har set scooteren - eller personer ved scooteren -  følgende steder fredag 3. juni: • Randersvej ud for nr. 32, A, B og C, i tidsrummet mellem klokken 21:20 - 21:55 • Stoldal ud for boligblokken nr. 40-48, i tidsrummet fra klokken cirka 21:55 - 02:40 • I området mellem Randersvej 32 og Stoldal 40-48, herunder Søndervang, Søndertoften, Højagerparken, Stolbjervej og Stoldal, i tidsrummet mellem klokken 21:55 - 02:40 - Det er vores opfattelse, at den formodede gerningsmand har anvendt dette køretøj, da han forlod gerningsstedet. Selve scooteren er allerede i vores varetægt, så vi ønsker derfor ikke henvendelser om, hvor den kan findes eller hvem der ejer sådan en scooter, siger Carsten Straszek. Scooteren har påmonteret en gul nummerplade bagpå, og der er tale om en lille knallert. Politikommissær Carsten Straszek opfordrer alle med oplysninger i sagen til at ringe til politiet på telefonnummer 114.

Opsummering:
Den 37-årige mand, som i fredags blev stukket med kniv i Hobro, er afgået ved døden.